Päivän Byrokraatti -palkinnon saa (taas!) Helsingin kaupunki, joka on lähettänyt virkamiehen laputtamaan väärin sijoitettuja katumainoksia. Eilen huomautuslappu löytyi… Helsingin kaupungintalon omasta mainostelineestä!

On pakko myöntää, että näin toteutettuna mainonta ei ainakaan ole harhaanjohtavaa, vaan antaa hyvin totuudenmukaisen kuvan Helsingistä ja sen palveluista. (Huomatkaa myös kyltin lupaama erityinen mahdollisuus varata aika palveluneuvojalta, jos asia koskee maahanmuuttoa.)

Helsingin kaupungin järjestyssäännön mukaan kadulla oleva mainoskyltti ei saa olla kauempana kuin 80 senttiä rakennuksen seinästä. Asiassa ei ole mitään terveen järjen harkintaa sen suhteen, onko kyltti oikeasti tiellä tai missä se tulee huomatuksi ilman, että siitä olisi kenellekään haittaa. Muutama päivä sitten sosiaalisessa mediassa kiersikin kertomus yrittäjältä, jonka mainos oli vastaavasti laputettu. Yrittäjä oli omasta mielestään sijoittanut sen oikein, joten hän haki mittanauhan tarkistaakseen asian. Ilmeni, että kyltin etäisyys seinästä oli 80,5 senttiä, eli virhettä oli kokonaiset 5 millimetriä.

Kylillä kulkee siis nyt vielä riihimäkeläistä pysäköinninvalvojaakin* tarkempi pilkunviilaaja, jonka koko työpäivä täyttyy siitä, että hän syynää mittatikulla rehellistä työtä tekevien yrittäjien mainoksia ja etsii niistä huomautettavaa.

Emme ole huomanneet, että ne hallituksen lupaamat säästötalkoot olisivat vielä käynnissä, mutta sitten kun ne joskus alkavat, ehkä tuosta virkamiehestä voisi aloittaa?

*) Riihimäkeläisestä pysäköinninvalvojasta eilisessä jutussamme